Жалба, подадена на 6 юни 2023 г. — AL/Съвет
(Дело T-315/23)
Език на производството: английски
Страни
Жалбоподател: AL (представител: R. Rata, lawyer)
Ответник: Съвет на Европейския съюз
Искания
Жалбоподателят моли Общия съд:
да обяви за допустима настоящата жалба,
да разпореди от преписка с номер ORG/130/22 и/или от всяка друга преписка, свързана с процедурата за повишаване, да бъдат предоставени:
индивидуалната сравнителна оценка на жалбоподателя, въз основа на която е взето решението да не бъде повишен,
конкретната методология, използвана за извършване на горепосочената индивидуална сравнителна оценка,
веществени доказателства, че същата методология е била приложена повсеместно за всички длъжностни лица, с които е бил сравнен, и особено за повишените длъжностни лица,
доклада, изпратен от Консултативния комитет за повишаване за функционална група AST, кариерно развитие 1-9 (по-нататък „ККП“) на Органа по назначаването (по-нататък „ОН“) на 12 юли 2022 г., и списъка с предложените за повишаване длъжностни лица,
всички документи относно процедурата за повишаване, които пряко или непряко се отнасят до жалбоподателя, като личната информация за трети лица бъде разкривана по целесъобразност.
да отмени вътрешното съобщение на Генералния секретариат на Съвета на Европейския съюз от 6 март 2023 г. с референция Ariane 1250, доколкото името на жалбоподателя не е включено в списъка с повишените длъжностни лица,
да обяви за валидни както първоначалния предложен от ККП на ОН на 12 юли 2022 г. списък със служители от функционална група AST, предложени за повишаване (който включва името на жалбоподателя сред предложените за повишаване), така и изменения списък, предложен от ККП на ОН, приет и публикуван от ОН на 18 юли 2022 г., като в резултат 65 служители от степен AST4 бъдат повишени в степен AST5 (вместо 64 възможности за повишаване), а като компенсация да разпореди на ОН да приспадне една възможност за повишаване (от AST4 в AST5) от възможностите за повишаване от бъдеща процедура за повишаване,
да осъди ОН и Службата за управление и плащане по индивидуални права (PMO) да изплатят на жалбоподателя разликата между заплатите за AST4 и AST5 от 1 януари 2022 г.,
да разгледа служебно всеки друг въпрос от обществен интерес, който Общият съд счете за релевантен,
да осъди ответника да заплати както направените от него съдебни разноски, така и тези на жалбоподателя.
Основания и основни доводи
Жалбоподателят изтъква следните основания в подкрепа на жалбата.
Първо основание: Злоупотреба с власт и нарушаване по-специално, но не само, на разпоредбите на член  54 от Хартата на основните права на Европейския съюз и на принципа на оправданите правни очаквания, доколкото Органът по назначаването оказал натиск върху Консултативния комитет за повишаване за функционална група AST (кариерно развитие 1-9, степени 1, 2, 3, 4 и 5) да промени списъка със служители, предложени за повишаване.
Второ основание: нарушаване на разпоредбите на член 45, параграф 1 от Правилника за длъжностните лица, на принципа на равно третиране и на добра администрация при провеждането на въпросната процедура за повишаване, което увредило жалбоподателя, тъй като довело до невключване на името му в списъка с предложени за повишаване длъжностни лица.
Трето основание: Нарушаване на принципа ne bis in idem.
____________